****

**Rear Admiral J. V. Bainimarama, CF(Mil), OSt.J, MSD, jssc, psc**

**Prime Minister of Fiji and Minister for Finance, Strategic Planning, National Development and Statistics, the Public Service, People’s Charter and Change and Progress, Information, iTaukei Affairs, Sugar Industry and Lands and Mineral Resources**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**VOSA NI DOLA NI VALENIVULI VOU KEI NA TAVOCI NI VAKALIVALIVATAKI E NA NAMOSI SECONDARY SCHOOL**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Namosi Sec. School Thurs. 11th Sept., 2014**

**NAMOSI 1100 Hours**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Na Qasenivuli Liu,

Kemudou na Komiti,

Kemuni na Qasenivuli kei na Gonevuli,

Kei kemuni na Turaga kei na Marama.

Ni sa bula vinaka ka mata vinaka mai.

E ka ni marau vei au me’u mai vakaitavi e na dola ni Valenivuli vou ni Namosi Secondary School kei na kena mai tavo na vakalivalivataki ni Tikina ko Namosi kei na vakalivalivataki ni Koronivuli.

Vinaka vakalevu na veikidavaki vakavanua e mai vakayacori vei au kei ira na noqu itokani vakailesilesi e na  siga ni kua. Sa ka ni marau dina ni’u mai sota kei ira na gone era dabe e mataqu e na mataka ni kua- sa i ira na keda isosomi ni mataka.

Au kila ni levu sara vei kemuni na lewe ni vei koro e na loma ni Tikina oqo ko Namosi ko ni sa mai  veidigidigi oti  e na iwalewale e kilai me pre-polling ka vakarautaka na Valenivolavola ni Veidigidigi.

Na noqu vosa e na siga nikua e sega ni vosa vakapolitiki. E rawa ni da kaya ni vosa ni noda veivakaduavatataki e na gauna ni veididgidigi kei na veivakadeitaki vei Viti ni sa na oti kina na veidigidigi.

E so na dau ni politiki era saga voli ga me ra vakatubura na tawase e na noda vanua me ra rawata kina eso na poidi vakapolitiki. Sa laki yaco sara e na kena yaco na veivakarerei vei ira eso na lewe ni noda vanua kevaka era sega ni rawata na ka era vinakata. Au sa uqeti kemuni na lewenivanua e Viti mo ni kua ni vakabauta na veiwasei kei na veiqati vaka oya.

Au sa uqeti keda meda rai ki liu, ka kua ni rai lesu ka meda digitaka ga na ka e vinaka vei keda kei ira na noda vuvale. Baleta ni sa rui bibi na veidigidigi oqo ni na yavutaki kina e dua na Viti e vinaka cake baleti ira na luveda veitalia o cei o ira, se evei na vanua era lako mai kina. Meda taura na politiki ni veivakadeitaki ka sega ni politiki ni veivakarerei kei na veiwasei ka kauti keda lesu ki muri.

Au sa tukuna wasoma ni sega ni dua na gauna vinaka vei ira na itabagone e Viti me vaka na gauna eda donuya tu oqo. Au vinakata mo ni vakasamataka na bibi ni noda dau veikauwaitaki ka veilomani, vakabibi na nodra lomani na gone era malumalumu cake mai vei kemuni.

E dua na ka au dau kaya wasoma, ni Viti vou oqo e sega ni vinakati me dua e biu laivi tu mai. Sa dodonu vei kemuni na kaukauwa mo ni vukei ira na malumalumu, o ira na gone kei ira na itaba qase. Oya na ka au vinakata mo ni cakava kece.

Au via tukuna talega ni Viti vou oqo, e sega ni dua e uasivi cake mai vua tale e dua. Veitalia se o cei o iko, se vuvale cava o gole mai kina, o vakailavo se sega, se vaka iyau se sega. Eda tautauvata kece, e dodonu meda cakacaka vata ka veitomani e na ilakolako vaka lewe ni dua na vanua.

Sega na ka bibi me uasivita na noda duavata, cakacaka vata, liga vata, e na tarai cake ni noda vanua, eda dau lomana vakalevu. Eda oka me dua ga na timi, oya na timi nei Viti. E da yadua tu na itavi vaka lewe ni timi.

Me vaka ni da lewe ni dua ga na timi, e dodonu meda taqomaki keda mai vei ira era via mai wasei keda. Se ra via mai tukuna ni da sega ni rawa ni duavata baleta ni da duidui mai vei ira tale na so. Veitalia ko mataqali tamata vakacava, se ko lotu cava, se ra cakacaka cava nomui itubutubu. Eda nuitaki kece e na loma ni noda timi ni Viti. Eda lewena kece.

Kemuni na gonetagane kei na goneyalewa, sa soli oqo vei kemuni e dua na gauna vinaka moni rawata kina nomuni bula - na gauna vinaka duadua vua e dua na gone e Viti e na itukutuku ni veigauna ni noda vanua. Na matai ni gauna me solia kina e dua na matanitu, na vuli wale, ni taura na gauna vinaka oqo e ligamuni ruarua.

Mai na gauna a tauyavu kina na Koronivuli oqo, me yacova mai nikua, au marautaka me’u tukuna ni loma ni 2 na yabaki sa oti, 2012 kei na 2013, sa rawata kina na Koronivuli oqo e na imatai ni gauna na 50 na pasede ni rawa pasi e na veitarogi ni  fomu 6 kei na fomu 7. Sa kena ibalebale ni nomuni koronivuli sa na sega ni wili kina koronivuli sega ni rawa-ka.

Au marautaka sara vakalevu na itukutuku ni nomuni rawa-ka vakavuli, ka’u na via vakavinavinakataki kemuni, vakabibi vei kemuni na Soqosoqo ni Gonevuli kei kemuni na Qasenivuli e na nomuni gugumatua kei na veitokoni e na qaravi vuli.

E na kena gadrevi me ra vuli vinaka kece na gone ni Namosi, e sa vakadikeva vakamatua kina na noqu Matanitu na kerekere ni kena tara vou e dua na koronivuli ni secondary me baleta na Tikina o Veivatuloa.

Na nomuni kerekere oqo e na wili e na veta icake ni veivakatorocaketaki ni Matanitu e na gauna ni sa na digitaki keitou kina e na veidigidigi levu eda sa vakanamata yani kina e na macawa sa tu mai.

Nikua e na kena yacovi kemuni mai e na imatai ni gauna na livaliva, sa tu kina na vakanuinui vinaka ni noqu Matanitu ni na uqeta na kena laveti cake tale na itagede ni rawaka vaka vuli e na loma ni Yasana.

Na kena yacovi kemuni mai na veivakatorocaketaki oqo e na livaliva, sa usutu levu tiko ni veiqaravi ni noqu Matanitu.

Oya e na kena laurai me vakatautauvatataki na veiqaravi ni Matanitu e na veiyasana kei na veivanua sme vaka e vakayacori tu e na loma ni tauni kei na siti.

E ka bibi vei au kei na Matanitu na nomuni qaravi vinaka na lewenivanua kecekece e Viti, oqo na nomuni dodonu vaka lewenivanua ka mo ni tiko vinaka ka me yacovi kemuni yani na veiqaravi e na vuli, livaliva, wai ni gunu savasava kei na veigacagaca ni veiqaravi vakamatanitu me vaka na valenibula, gaunisala kei na veitaratara e na walesi.

Sa vakanuinui kina na Matanitu nio-ni na taura sara vakamatua na veivakatorocaketaki oqo, ni vuli sara vakaukauwa ka mo ni vakayagataka vakavinaka na veivuke lelevu ni Matanitu.

Ni yadrava na nomuni vuli ka moni takete talega e na vuli torocake ka sa solia tu na Matanitu na kena veivuke e na sikolasivi kei na loni, ka me rawa sasaga kina e na cakacaka vakavuniwai se nasi, dauniteitei, matai se idinia. Se dua ga na cakacaka e gadreva vakalevu na Matanitu ka rawa ni veivuke e na vakavinakataki ni nomuni bula.

E na noda sa toro voleka yani e na gauna bibi ni veidigidigi e na 17 ni Seviteba, au via vakananumi kemuni yani me baleti ratou na noda 45 na sotia eratou vesu tiko e na ligadra na batikadi e na Tokalau e loma mai Siria.

Sa noda vata talega na vakanuinui vinaka ni ratou na sereki vakatotolo, ka’u sa uqeti keda meda na nanumi ira, kei ira na nodra matavuvale e na noda masu.

Ni bera ni’u tinia, au via vosa ni vakadre yani vei kemuni na Gonevuli kei na iTubutubu. Oya moni vakanadakuya na veika sa oti, ia moni sausaumaki yani e na siga ni mataka.Me da biuta laivi na duidui ka me da cakacaka vata me rawa ni da tamata qaqa e na veigauna e sa tu e liu.

Ni bera talega ni’u mai tinia na noqu vosa ni kua, e ka ni marau talega vei au me’u mai vakaitavi e na kena dola na valenivuli vou oqo kei na kena tavoci vou na vakalivalivataki ni Tikina o Namosi me yaco sara yani kina Namosi Secondary School.

Vinaka vakalevu.

\_\_\_\_\_\_\_\_\_\_\_\_\_\_